google/wiki40b huggingface dataset:
אסתי עצמוני

אסתי עצמוני (נולדה ב-10 במרץ 1949) היא אשת חינוך ישראלית, מחברת ספרי לימוד בנושא זהירות בדרכים.

ביוגרפיה

עצמוני ​נולדה, ​גדלה והתחנכה ברעננה. בצה"ל שירתה בפיקוד צפון. לעצמוני תואר ראשון בפסיכולוגיה ותואר שני בחינוך קהילתי, והיא שימשה שנים רבות כמחנכת במערכת החינוך בכפר סבא.  
עצמוני הייתה הראשונה בישראל שכתבה ספרי הוראה לתלמידים בנושא זהירות בדרכים (בצירוף מדריך למורה), שנמנו כחלק מרשימת ספרי הלימוד המאושרים של משרד החינוך. הספרים מאושרים כיום כחלק מרשימת ספרי הלימוד לבטיחות בדרכים בבתי הספר היסודיים בארץ, ומשמשים אלפי תלמידים ומורים בהוראת זהירות בדרכים, במערכת החינוך בישראל.
בשנת 1996 יצא לאור ספרה, "בצעד זהיר ובטוח", הראשון בסדרת ספרי הלימוד "בצעד". הספרים הבאים בסדרה זו היו "בצעד נבון" (1999), "בצעד שקול" (2003), "בצעד ראשון" (2006)​,​ ו"מורה דרך" (2012). ​​בשנת 2009 יצאו לאור ארבעה סיפורים לגיל הרך בסדרת "חיוכים בדרכים" (בשיתוף עם נחמה חרמון), במטרה ללמד תכנים מורכבים של נושאי זהירות בדרכים בצורה חווייתית ומהנה.  
על תרומתה למערכת החינוך בישראל קיבלה עצמוני ב-2008 פרס "אשת המופת" על מפעל חיים מטעם סניף מועדון "ליונס" בכפר סבא.
לין מקלמנטס

ביוגרפיה

מקלמנטס נולדה בנדלנדס שבמערב אוסטרליה. היא סבלה מאסתמה ולכן היא התאמנה בשחייה, כטיפול במחלתה. באליפות אוסטרליה בשחייה שנערכה בשנת 1968 זכתה מקלמנטס בתואר הראשון שלה במשחה ל-100 מטר פרפר.

אולימפיאדת השיא

באולימפיאדת מקסיקו סיטי (1968) זכתה מקלמנטס במדליית זהב במשחה ל-100 מטר פרפר בתוצאה של 1:05.5 דקות, לפני אלי דניאל (1:05.8 דקות) וסוזן שילדס (1:06.2 דקות) שתיהן מארצות הברית, רביעית סיימה שיאנית העולם אדה קוק מהולנד ובמדליית כסף במשחה שליחות 4x100 מטר מעורב בתוצאה של 4:30.0 דקות, אחרי ארצות הברית שקבעה שיא אולימפי חדש של 4:28.3 דקות ולפני מערב גרמניה (4:36.4 דקות). בנוסף, היא סיימה במקום 14 במשחה ל-200 מטר פרפר בתוצאה של 2:40.7 דקות.
בשנת 1969 זכתה מקלמנטס באליפות אוסטרליה בשחייה במשחים ל-100 מטר ול-200 מטר פרפר. אולם שנה לאחר מכן היא נפסלה בטענה שהשתמשה בסגנון לא חוקי. לאחר שלא נבחרה לנבחרת האוסטרלית למשחקי חבר העמים בשנת 1970 היא פרשה משחייה תחרותית.
בתה ג'קלין מקנזי אף היא שחיינית אולימפית שייצגה את אוסטרליה באולימפיאדת ברצלונה (1992).
אבי בלוט

קורות חייו

בלוט, בנם של אפרים ושושנה, נולד בירושלים וגדל בנווה צוף. למד בבית הספר התיכון הימלפרב, ואחר כך במחזור ה' במכינה קדם-צבאית בני דוד בעלי.
בלוט התגייס לצה"ל במרץ 1993, התנדב לצנחנים ושובץ בגדוד 890. שירת כלוחם בגדוד. לאחר קורס קציני חי"ר, חזר לגדוד ושימש כמפקד מחלקה. בהמשך מונה למפקד פלוגת החוד של הגדוד בין השנים 1999–2000, והוביל אותה בלחימה בדרום לבנון ובמהלך הנסיגה מלבנון. לאחר מכן שימש כמפקד פלוגה בבה"ד 1. בהמשך מונה לסגן מפקד יחידת מגלן. לאחר מכן שירת כראש לשכת מפקד זרוע היבשה, בני גנץ. בשנת 2008 הועלה לדרגת סא"ל ומונה למפקד גדוד 101. הוא פיקד על הגדוד בין היתר במהלך מבצע עופרת יצוקה, בו נפצע במהלך קרב בצפון רצועת עזה. לאחר מספר שבועות חזר לפקד על הגדוד, ושימש בתפקיד עד שנת 2010. לאחר מכן היה מפקד יחידת מגלן בין השנים 2010–2012.
ב-15 באוגוסט 2012 הועלה לדרגת אל"ם ומונה למפקד חטיבת יהודה, בתפקיד זה שירת עד 28 במאי 2014. לאחר מכן יצא ללימודים בבית הספר למלחמה של צבא ארצות הברית בקרלייל שבפנסילבניה. ב-1 ביולי 2015 מונה למפקד עוצבת חצי האש ובמקביל למפקד קורס מג"דים בקורס מפקדי פלוגות ומפקדי גדודים, ושימש בתפקידיו אלו עד 19 ביולי 2017. ב-17 באוגוסט 2017 מונה למפקד חטיבת עוז.
ב-14 ביוני 2018 נפרץ רכבו, ונגנב ממנו תיק ובו מסמכים מסווגים, בעקבות כך הועמד לדין משמעתי וננזף.
ב-16 באוגוסט 2018 הועלה לדרגת תא"ל ומונה למזכיר הצבאי של ראש הממשלה. ב-4 בינואר 2019 נרשמה לו הערה פיקודית מהרמטכ"ל, גדי איזנקוט, על שלא העביר בזמן את הנחיית ראש הממשלה לעכב את פינוי עמונה.
בלוט נשוי לעדי ואב לשש בנות.
מלחת סדום

מלחת סדום היא בית גידול הנמצא בדרום ים המלח בשפכי הנחלים צין, אמציהו וערבה אל ים המלח. מדרום למלחה הוקמו המושבים נאות הכיכר ועין תמר.
המלחה מהווה אקוסיסטמה ייחודית ונדירה בישראל למינים אנדמים ובהם התחמס הנובי, עוף לילי הניזון מחרקים, שזהו בית גידולו הכמעט יחיד ששרד בישראל. במלחה מתקיימות אוכלוסיות יונקים של שועלים, זאבים, תנים, ואוכלוסייה של חזירי בר.
בעקבות הרחבת בריכות המלח של חברת מפעלי ים המלח דרומה, צומצם שטח המלחה.
זיהום נחל אשלים מיוני 2017 ואגירת מי הזיהום מצפון למלחה, עלולה להוות סיכון אקולוגי על מלחה נדירה זו.
שונסוקה נקמורה

קריירה

לאחר 4 עונות בסקוטלנד, עבר השחקן לשחק בליגה הספרדית במדי קבוצת אספניול, לאחר שמומחים רבים סברו שהשחקן יחזור לשחק בקבוצת בה החל את הקריירה שלו. נקמורה חתם על חוזה לשתי עונות בלבד.
נקמורה זכה עם נבחרת יפן בגביע אסיה בטורניר של שנת 2000 ובזה של שנת 2004, בו נבחר גם לשחקן המצטיין. הוא השתתף במונדיאל 1997 לנוער, ובאולימפיאדת סידני כחבר בסגל הנבחרת עד גיל 23. נקמורה היה עם נבחרת יפן בשני מונדיאלים: מונדיאל 2006, בו יפן הודחה בשלב הבתים, ומונדיאל 2010, בו יפן הודחה בשמינית הגמר נגד פרגוואי בפנדלים.
לאה שקדיאל

ביוגרפיה

לאה שקדיאל (מנדלבוים) נולדה בירושלים למשפחה דתית-ציונית. בעלת תואר ראשון בספרות אנגלית וספרות צרפתית מאוניברסיטת בר-אילן. בוגרת מכון "כרם" להכשרת מורים לחינוך יהודי-הומניסטי.
לימדה עברית, ספרות עברית, יהדות, תנ"ך, תושב"ע, היסטוריה של עם ישראל ומחשבת ישראל במסגרות שונות, ובהן: תנועת "יהודה הצעיר", אולפן הקיץ של האוניברסיטה העברית בירושלים והתיכון ליד האוניברסיטה בירושלים, וכן במוסדות חינוך בדרום, ובהם: מכינת "הנגב" במדרשת בן-גוריון, מדרשת באר, תיכון סביבתי שדה בוקר, תיכון ספיר בירוחם, במדרשה הישראלית למנהיגות חברתית "נחשון" ובמכינת ערבה חצבה.
הגיעה לירוחם ב-1978 במסגרת גרעין "משמיע שלום" להתיישבות דתיים בתחומי הקו הירוק מתוך השקפת עולמה כי הדגשת הצורך לאפשר פשרה טריטוריאלית בארץ ישראל, וראיית השלום כמצווה דתית חשובה יותר מהתיישבות בכל שטחי יהודה והשומרון וחבל עזה, ומאז חיה שם. נשואה, אם לשלושה ילדים.

הסמכה לרבנות

בספטמבר 2019 הוסמכה שקדיאל לרבנות ע"י | בית המדרש "הראל" בירושלים - בית מדרש ללימודי רבנות לגברים ונשים שהוקם ע"י הרב הרצל הפטר, והיא נמנית על הנשים המועטות שהוסמכו לרבנות אורתודוכסית.

פעילות פוליטית וציבורית

כיהנה כחברת הנהלת האגודה לזכויות האזרח, פעילה במחסום Watch, במסל"ן (מרכז סיוע לנשים בנגב), ובמחויבות לצדק ולשלום (כולל בעניין הבדואים).
בשנת 1992 הקימה את מפלגת התקווה יחד עם צ'רלי ביטון. המפלגה התמודדה בבחירות לכנסת השלוש עשרה ולא עברה את אחוז החסימה.
יחד עם דבי גולן הקימה בירוחם את פרויקט "תעודת זהות" להעצמה קהילתית באמצעות תיעוד היסטורי עצמי. במסגרת בית הספר למנהיגות חינוכית פיתחה מודל ליישום פדגוגיה פמיניסטית בישראל. לימדה באוניברסיטת בן-גוריון בנגב במסגרת הכשרת מורים, ובמכון שכטר ללימודי היהדות במסגרת המסלול ללימודי האישה וחקר המינים, וכן עסקה בהדרכת מורים בנושא שוויון מיגדרי בחינוך.
מתשס"ג מלמדת במכינת הנגב הקדם צבאית בשדה בוקר. מתשס"ד מלמדת גם במכללת ספיר בשער הנגב. מתשס"ח מלמדת גם סטודנטים מחו"ל באוניברסיטת בן-גוריון, וכן צעירים חברי גרעין "בינה בשכונה" בבאר שבע, במכינת אדרת, במכינת הנגב שבמדרשת בן-גוריון, במכינת עמיחי שבקבוץ כרמים וכן במכינת נחשון, הממוקמת הן בקיבוץ שובל, הן בשדרות והן במצודת יואב. בשנת 2009 הוענק לה פרס יגאל אלון למעשה מופת חלוצי.
פול-ז'וסה אמפוקו

קריירת מועדונים

אמפוקו נולד בזאיר ועבר לבלגיה עוד כשהיה ילד. בזמן הוא הצטרף לקבוצת הפרמייר ליג טוטנהאם הוטספר ביוני 2008, הוא שיחק בשורות סטנדרד ליאז'. אמפוקו ייצג את טוטנהאם בליגה האקדמאית של הפרמייר ליג והרבה לכבוש שערים.
בסוף ספטמבר 2014 אמפוקו עבר לחודש השאלה ללייטון אוריינט. הוא ערך את הופעת הבכורה שלו נגד וולסול. לאחר שהרשים את מנג'ר הקבוצה, ראסל סלייד, הוארכה תקופת ההשאלה שלו בקבוצה עד ל-8 בינואר 2011. הוא כבש את שער הבכורה שלו במדי אוריינט ב-7 בדצמבר במשחק במסגרת הגביע נדרויילסדן. חוזהו הוארך עד סוף העונה. בסך הכל אמפוקו ערך 35 הופעות וכבש שני שערים בכל המסגרות בשורות אוריינט.
ביולי 2011 חזר אמפוקו לסטנדרד ליאז'. אמפוקו כבש את שערו הראשון במדי הקבוצה ב-23 בנובמבר 2012 בניצחון 3-0 נגד ליירסה.
ב-1 בפברואר 2015 עבר אמפוקו בהשאלה עד סוף העונה לקליארי.

נבחרת קונגו

אמפוקו ייצג את הנבחרות הצעירות של בלגיה, אולם החליט לייצג את נבחרתה הבוגרת של מולדתו קונגו, שם רשם שער במשחק הבכורה שלו בנבחרת נגד עיראק.
יעקב סלע (לוכד נחשים)

ביוגרפיה

סלע נולד בשנת 1960 בחיפה כ"יעקב פסח". בצעירותו הוסיף את המילה "סלע" לשם משפחתו. אהבתו של סלע לנחשים, החלה לאחר שהוכש בגיל 13, בעת טיול עם בני כיתתו ביערות הכרמל. עבודת הגמר שלו בביולוגיה עסקה בזיהוי מינו של נחש צפע, על פי דוגמת עורו.
בבגרותו נהג ללכוד נחשים, להבריח נחשים לישראל, להכליא ביניהם ולגדל אותם. סלע גם נהג להפיצם בניגוד לחוק בין עשרות נערים ונערות שהפכו מעריציו. חלק מהנערים התוודעו לסלע במסגרת זואותרפיה, לאחר שהתקשו ללמוד במסגרות חינוך רגילות. עבור קבוצת המעריצים, שהמשותף לכולם היה עיסוקם בגידול נחשים, הפך סלע למעין גורו.
חלק מהנחשים אותם גידל סלע היו ארסיים, ובהם אף מינים שאינם קיימים בישראל. סלע טען שהצפע הוא נחש קל לגידול לטיפול ולהאכלה ועודד את תלמידיו לגדלו. בין הנחשים שנטען כי גידל היו נחשים ארסיים מסוכנים כממבה ירוקה, ביטיס גבוני וקוברות, נחשים שאינם מקומיים ושבתי החולים בישראל אינם מחזיקים בנסיוב לטיפול בהם. הוא נהג לחלוב את ארס הנחשים, ולאחר מכן לעקור את שיני הארס שלהם. בתחילת שנות התשעים חצה את הגבול ללבנון יחד עם שני נערים, על מנת לחפש צפע אלבינו, מופע לבקני של הצפע מצוי.
מעשיו של סלע קוממו עליו את רשות הטבע והגנים, שמופקדת במדינת ישראל על הטיפול בבעלי חיים מוגנים. בתקופה מסוימת היה חשש ברשות, כי שניים מהנחשים מהמין הארסי צפע חול מזרחי (Vipera ammodytes), שסלע ונעריו הצליחו להכניס לישראל, שוחררו ושהם יצליחו להתרבות כמין פולש, אך לבסוף הם אותרו ביישוב בצפון. בנוסף לכך, נהג סלע להתגרות בשכניו לבניין באמצעות נחשיו, ואלו בתגובה התלוננו עליו למשטרת ישראל.

הרצח ובעקבותיו

ביום השואה (כ"ז בניסן ה'תשנ"ו) ה-16 באפריל 1996 נעלם סלע ונחשב כנעדר למשך שבועיים. גופתו נמצאה ברמת הגולן על ידי מטיילים שראו יד מבצבצת מן האדמה. בחקירה התגלה שסלע נורה למוות בידי הראל הרשטיק באקדח של רינה הרשטיק, אמו של הראל ומגדלת נחשים אף היא, עמה היה סלע בקשרי אהבה. הרשטיק, מתלמידיו ומעריציו של סלע, גנב מסלע 49,000 ש"ח בהמחאות, ומשזה גילה את הגניבה, הרשטיק הבטיח להחזיר את הכסף בתוספת 100% ריבית.
הרשטיק לימד את חברו דני קניג המעורער בנפשו והכרוך אחריו להשתמש באקדח. הזוג שכנע את סלע להצטרף אליהם לנסיעה לחיפה, בתואנה שהרשטיק יחזיר לו את הכסף מחשבון בנק של חברה בבעלותו. הם עצרו כשהרשטיק טען שעליו להקיא. קניג ירה בסלע שלושה כדורים, והרשטיק ירה בו כדור רביעי בראשו. יחד שני הרוצחים קברו את סלע.
המניע לרצח נחשב החוב של הרשטיק לסלע, ואולי גם קשרי האהבה של סלע עם רינה הרשטיק, אמו של הראל. הרשטיק נידון למאסר עולם וקניג, ל-15 שנות מאסר בעסקת טיעון והוכר כמעורער בנפשו. רינה הרשטיק נידונה ל-10 חודשי מאסר על שיבוש הליכי חקירה, וגורשה מקיבוצה, דגניה ב'.
במהלך השנים הרשטיק ביקש להשתחרר ממאסרו מסיבות שונות. בשנת 2000 הוא ערער על כך שהוא היה הרוצח שירה בסלע. בשנת 2009 הציג עצמו בתוכניתו של אמנון לוי כמי שהמציא מכשיר שמזהה סרטן על ידי ניתוח האוויר מנשיפה יחידה של נבדק, ומאוחר יותר ביקש להשתחרר עקב טיפול רפואי כושל לדבריו בתוך כותלי הכלא.
חלק מהנחשים של סלע הגיעו לידיהם של תלמידיו וחבריו, בעיקר נערים, והיו שהביעו דאגה מכך, בעיקר עקב הכלאות עם תוצאות לא ידועות שסלע ערך בנחשיו. רוב הנחשים הועברו לחווה הטיפולית בקיבוץ החותרים.
במסגרת תוכנית התחקירים "אבודים", המשודרת ב"רשת 13", נחשף באפריל 2019 כי לסלע נולדו בן ובת, פרי אהבתו לשתי צעירות חובבות נחשים.
ג'סיקה קוקס

חייה והישגיה

בגיל 10 החלה קוקס להתאמן בטאקוונדו בבית ספר בעיר שבה גדלה, סיירה ויסטה. בגיל 14, היא קיבלה לראשונה חגורה שחורה. בימי האוניברסיטה היא התחילה מחדש את אימוני הטאקוונדו במועדון הטאקוונדו בקמפוס.
עקב הישגיה ניתנה לקוקס אפשרות לערוך כמה מכללי מכון הטאקוואנדו כדי לאפשר בעתיד לתלמידים גדמים נוספים להשתלב בקאטוונדו.
בהמשך היא הגיעה לדרגה שלישית בחגורה שחורה.
ב-2005 סיימה קוקס תואר ראשון בפסיכולוגיה ותואר מינורי בתקשורת באוניברסיטת אריזונה. 
ב-2008 קיבלה קוקס תעודת טייס לאחר שלוש שנות אימון והיא מוסמכת להטיס מטוס ספורט קל (ERCO) לגובה 10,000 רגל. היא מנווטת את המטוס באמצעות אחיזת ההגאים ברגל אחת, והמצערת ברגלה השנייה.
ב-2014 צלחה קוקס את מקטע 40 המייל בתחרות האופניים אל טור דה טוסקון.
החטא ועונשו

עלילה

הספר עוסק בסטודנט לשעבר, רודיון רומנוביץ' (רומניץ') רסקולניקוב, שרוצח מלווה בריבית זקנה. עם זאת, החלק העיקרי של העלילה מתרחש בנפשו של הגיבור רסקולניקוב ובמאבק המתחולל בנפשו בין צד ההיגיון לצד הרגש. בתחילת הספר מתכנן רסקולניקוב את הרצח לפרטי פרטים על מנת לבצע את הרצח המושלם, אך בזמן הרצח משתבש כל אשר יכול היה להשתבש, ורסקולניקוב רוצח גם את אחותה של המלווה בריבית, שנקלעה לדירה במקרה.
לאחר מכן נופל רסקולניקוב למשכב, ומשהוא מחלים הוא לוקה בפרנויה ובטוח שכולם חושדים בו במעשה הרצח. הספר מתאר את תהליך ההידרדרות הנפשית של רסקולניקוב, ואת חיפושיו אחר ישועה, שמגולמת בדמותה של סוניה, המייצגת את החמלה האלוהית, שבה מוצא לבסוף רסקולניקוב את גאולתו, אך רק לאחר שהוא מתוודה על פשעו ונשפט למאסר. עם זאת, רסקולניקוב אינו מביע חרטה על עצם נטילת החיים, וסבור כי טעותו היחידה היא בזה שלא עמד בלחץ הנפשי של מעשיו, ואם היה חזק יותר, היה רשאי להרוג מבחינה מוסרית.
הספר לא מתמקד במעשה הרצח עצמו ובחקירת המשטרה, אלא בהשפעות הפסיכולוגיות של הרצח על רסקולניקוב, ובחיפושיו אחרי המניע שלו לרצח, שאינו ברור לו לגמרי - בתחילה חושב שרצח בשביל הכסף, כדי שיוכל לפתח קריירה, ולבסוף מסיק שרצח כדי להוכיח לעצמו שהוא רשאי לרצוח מחמת עליונותו. כמו כן, מציג הספר את דמותה של החברה הרוסית באותה תקופה באמצעות מספר רב של דמויות משנה, וזאת על מנת למתוח ביקורת ולדון בנושאים רבים, כגון אלכוהוליזם, צדקה, חיי משפחה, מוסרנות, בדידות ואתאיזם. כמו כן הספר מתאר באופן מקורי את העימות הפסיכולוגי בין רסקולניקוב לבין החוקר המיוחד שמונה לחקור את הפרשה.

נושאים

חשיבותו של הרומן היא בעמידתו על חשיבות החיים והאמת, והרחמים שלהם זכאים גם אלו שחייהם נראים בעינינו חסרי חשיבות לכאורה. דוסטויבסקי צייר תמונה עגומה של עליבות החיים והמצוקה הכלכלית הרבה ששררה ברוסיה. הספר מרבה לעסוק בשאלות מוסריות, כגון חשיבות החיים והאחריות ללקיחתם והעונש הנלווה לכך. בנוסף, מספר הספר סיפור אהבה בין שתי דמויות משולי החברה, שלמרות כל הקשיים עדיין מצליחות ליצור אהדה אצל הקורא. למרות חתרנותו של הספר, המעמיד במרכזו איש שנטל חיים ללא היסוס, מסקנתו של הספר מעמידה את הסדר החברתי על כנו, בבואו של רסקולניקוב על עונשו, והגאולה שהוא מוצא בחזרתו בתשובה.
שמעון בן נר

ביוגרפיה

בן נר למד בבית הספר להכשרת טכנאים בתל אביב-יפו. במאי 1972 התגייס לצה"ל ושירת כלוחם בסיירת אגוז. במהלך שירותו כצוער בקורס קציני חי"ר פרצה מלחמת יום הכיפורים והוא נלחם יחד עם עמיתיו לקורס בחזית המצרית. לאחר הפסקת האש עם מצרים, שירת כקצין בסיירת אגוז ונלחם במהלך מלחמת ההתשה במובלעת הסורית. בעקבות פירוק הסיירת ב-1974 עבר לשרת כקצין בפלס"ר 244 (יחידת הסיור הדרוזית), שירת בפלוגת החוף באזור ראש הנקרה ובהמשך שימש כמפקד פלוגה ביחידת גששים בדרום ישראל. בשנת 1976 התנדב לקורס טיס, סיים אותו בהצלחה ושירת כטייס תובלה בחיל האוויר. לאחר שנתיים עבר ליחידת החילוץ והפינוי בהיטס וב-1989 מונה למפקדה. 
בשנת 1991 מונה למפקד בית הספר ארצי לחילוץ והצלה ושירת בתפקיד עד 1993. ב-1992 עמד בראש ועדת חקירה של חיל האוויר לבדיקת אסון הכבל. לאחר שחרורו מצה"ל שימש במשך כשנתיים כסגן נציב כבאות והצלה. לאחר מכן ניהל חברה בתחום בטיחות, חילוץ והצלה וכיהן כמנכ"ל מועצת גני תקווה. ב-2008 מונה לראש איגוד שרותי כיבוי אש של בני ברק, קריית אונו, אור יהודה וגבעת שמואל. בשנת 2011 מונה לסגן נציב כבאות והצלה בדרגת טפסר בכיר. במאי 2016 מונה לממלא מקום נציב כבאות והצלה לאחר פרישתו של שחר איילון וכיהן בתפקיד זה עד מרץ 2017.
מצבים קוהרנטיים

בפיזיקה, מצבים קוהרנטיים הם מצבים קוונטיים של מתנדים הרמוניים אשר התנהגותם בזמן דומה להתנהגות הקלאסית של המערכת (כאשר זו מוגדרת). דמיון זה מתבטא בכך שערכי התצפית (התוחלת) של המיקום והתנע משתנים בזמן בדיוק כמו התנע והמקום של מתנד הרמוני קלאסי, כלומר הם מתנהגים באופן מחזורי בזמן בדומה למטוטלת פשוטה. 
למצבים קוהרנטיים ישנה חשיבות רבה בתיאור של מערכות קוונטיות, ותכונות האור של לייזרים. בנוסף לכך, הם מהווים מרכיב בסיסי בבנייה של תורת השדות הקוונטית המתארת מערכות מרובות חלקיקים.
מצבים קוהרנטיים, באופן כללי, הם הכללות של המצבים הקוהרנטיים של מתנד הרמוני פשוט. לכן מרבית הדיון במאמר זה יתמקד במקרה זה, ורק בסופו ייסקרו ההכללות ומשמעויותיהן.
סופרפוזיציה של מצבים קוהרנטים מכונה מצב חתול], על-שם החתול של שרדינגר, שנמצא בסופרפוזיציה קוונטית של שני מצבים קלאסיים מקרוסקופיים.

הגדרה

מצבים קוהרנטיים הם המצבים העצמיים של אופרטור ההשמדה (נקרא גם אופרטור ההורדה, החיסול, ההריסה; ראה אופרטורי סולם בערך מתנד הרמוני קוונטי). כדי להסביר את מהות הגדרה זו נתמקד במקרה הפשוט של מתנד הרמוני קוונטי בממד אחד המתואר על ידי ההמילטוניאן:

כאשר  היא התדירות העצמית של המתנד,  הוא אופרטור המיקום של החלקיק ו-  אופרטור התנע. אופרטורי ההשמדה והיצירה (אופרטורי הסולם) של בעיה מוגדרים להיות:
כאשר  הוא אופרטור ההשמדה (או אופרטור הורדה) ו-  הוא אופרטור היצירה (או אופרטור העלאה). 
מצב קוהרנטי  (בכתיב דיראק) הוא מצב המקיים:

כאשר  הוא מספר מרוכב שרירותי.

הצגה בבסיס המספר

אפשר למצוא מההגדרה הזאת את ההצגה של המצב הקוהרנטי  בבסיס המספר :

נכתוב

נפעיל את אופרטור ההורדה: 

על ידי החלפת אינדקסים נקבל

ולפי הגדרה זה צריך להיות שווה ל-  ולכן צריך להתקיים בהכרח . נקבל את יחס הרקורסיה 

לכן בהינתן  אפשר לראות שהאיבר הכללי נתון ע"י

כעת, בשביל נרמול נדרוש ש- . כלומר

לסיום, משום שהפאזה הגלובלית לא משנה להגדרת המצב, נבחר את  להיות ממשי ונקבל

בניה של מצבים קוהרנטיים

מההגדרה שלמעלה נובע כי מצב קוהרנטי מתואר על ידי:

כאשר  הוא מצב היסוד (כלומר המצב בעל האנרגיה הנמוכה ביותר) של המתנד ההרמוני. ניתן להוכיח פתרון זה על ידי השימוש בתכונות אופרטורי היצירה וההשמדה:

כאשר  הוא המצב המתאר את הרמה ה-n-ית של המתנד.
אפשרות אחרת היא לבנות את המצבים הקוהרנטיים על ידי פתרון של המשוואה הדיפרנציאלית המגדירה אותם. אופרטור התנע בהצגת המקום הוא  ולכן מהגדרת המצבים הקוהרנטיים נובע שהם מקיימים את המשוואה:

פתרון משוואה זו הוא:

כאשר

הדינמיקה של מצבים קוהרנטיים

המצבים הקוהרנטיים אינם מצבים עצמיים של המערכת, ולכן הם משתנים בזמן. מצבים אלו
מאופיינים על ידי שני מספרים: החלק הממשי והחלק הדמיוני של המספר המרוכב , שהוא הערך העצמי של אופרטור ההשמדה. מספרים אלו מגדירים את ערכי התוחלת של המקום והתנע של המצב הקוהרנטי:

כמו כן, אם לדוגמה נניח שפונקציית הגל ברגע  היא מצב קוהרנטי  כאשר , יעניין אותנו לראות מה קורה בזמן:

האנרגיה של המצב  היא  ולכן 

אך נשים לב שזה בדיוק המצב הקוהרנטי  (עד כדי פאזה גלובלית שלא משנה את המצב,  ). משום שהחלק הממשי של  הוא המיקום הממוצע והחלק המדומה שלו הוא התנע הממוצע, יוצא שב"מרחב הפאזה" של המיקום והתנע הממוצעים המערכת מתנהגת ממש כמו שהייתה מתנהגת במרחב הפאזה באוסילטור הרמוני קלאסי. בגלל התכונה הזאת ותכונות נוספות ניתן לאמר שהמצבים הקוהרנטיים הם המצבים הכי דומים בהתנהגותם לאוסילטורים קלאסיים.

יחס אי-וודאות של מצבים קוהרנטיים

מצבים קוהרנטיים הם חבילות גלים בעלי יחס אי-הוודאות המינימלי האפשרי:

כאשר  ו-  הם אי הודאויות במיקום ובתנע של החלקיק, בהתאמה.
שירות המודיעין האסטרטגי של משרד ההגנה הפורטוגזי

היסטוריה

SIED הוקמה במקור בהתאם לחוק מערך המודיעין של הרפובליקה הפורטוגזית משנת 1984. 
בשנת 1997 אורגן מחדש בשמן והנוכחי. 
בשנת 2004 הפך לגוף אזרחי במשרד ההגנה.
M80

היסטוריה

הצביר התגלה על ידי האסטרונום הצרפתי שארל מסיה ב-4 בינואר 1781 והוכנס לקטלוג מסיה, שם תואר כערפילית ללא כוכבים עם מרכז בהיר מוקף בערפיליות שנראה כמו גרעין של שביט. בשנת 1784 צפה האסטרונום ויליאם הרשל ב-M80 וזיהה שזהו צביר כוכבים וציין שזהו צביר עשיר עם צורה כדורית ושמרכז הצביר דחוס מאוד. ג'ון הרשל צפה בצביר בשנת 1830 וציין שכוכביו הבהירים הם מדרגות בהירות 14-15. בשנת 1860 הופיעה בתוך הצביר נובה, שהגיעה לדרגת בהירות 7 והייתה בהירה יותר מכל הצביר. 
בהירותו של הצביר היא מדרגה 7.3 וגודלו הזוויתי כ-10 דקות קשת, כך שניתן לראותו באמצעות משקפת טובה או באמצעות טלסקופ חובבים. על מנת לצפות בכוכבי הצביר, שהבהירים שבהם הם מדרגת בהירות 14, יש צורך בטלסקופ בינוני. M80 נמצא על הקו המחבר את אנטארס עם גרפיאס (β בעקרב), כ-4.5 מעלות מצפון-צפון-מערב לאנטרס וכ-4 מעלות מדרום-דרום-מזרח לגראפיאס, כך שקל לאתרו. כמו כן, הכוכב ρ (רו) בנושא הנחש נמצא כ-2 מעלות ממזרח-דרום-מזרח לו.

מאפייני הצביר

M80 נמצא במרחק של למעלה כ-12,000 שנות אור ממרכז הגלקסיה והוא מקיף אותה בזמן הקפה של כ-70,000,000 שנים. מסתו של M80 מוערכת בכ-500,000 מסות שמש, קוטרו כ-95 שנות אור והוא מאיר בעוצמה של פי 100,000 מהשמש. מרכזו דחוס ביותר, חצי ממסתו מרוכזת ברדיוס של פחות מ-6 שנות אור והוא מסווג כצביר מסוג II - הסוג השני הכי דחוס. בצביר יש מספר גדול יחסית של כוכבים כחולים שמכונים "כחולים מתעכבים" ושגילם צעיר בהרבה מגילו של הצביר. מקובל להניח שהם נוצרו כתוצאה של התנגשויות בין כוכבים פחות מסיביים בליבה הצפופה של הצביר. הספקטרום של אור הצביר מתאים לקרינת כוכב מסוג ספקטרלי F6.
אדם פיליפס

אדם פיליפס (נולד ב-19 בספטמבר 1954) הוא פסיכואנליטיקאי ומסאי.

ביוגרפיה

פיליפס נולד ב-1954 בקארדיף, ולמד ספרות אנגלית במכללת סנט ג'ון, אוקספורד. לאחר קריאת האוטוביוגרפיה של יונג החליט שברצונו להיות פסיכואנליטיקאי. הוא עבר אנליזה אצל מסעוד חאן ולמד במרכז אנה פרויד. משך מספר שנים היה פסיכותרפיסט ראשי במחלקה לפסיכיאטריה של הילד והמשפחה בבית החולים צ'רינג קרוס בלונדון. כיום הוא עוסק בפרקטיקה פרטית.
פיליפס הוא מחברם של ספרים רבים העוסקים בנושאים שונים הקשורים לפסיכואנליזה. הוא פרופסור אורח במחלקה לספרות אנגלית באוניברסיטת יורק והעורך הראשי של התרגום החדש של כתבי פרויד לאנגלית בהוצאת פינגווין. 
פיליפס נוהג לעסוק בפסיכואנליזה במשך ארבעה ימים בשבוע ומקדיש יום אחד בשבוע לכתיבה. בכתיבתו הוא ממעט מאוד בדוגמאות קליניות, שכן בעיניו ההתרחשות בחדר הטיפולים היא פרטית לחלוטין. נראה כי פיליפס מקדם גרסה של הפסיכואנליזה המתייחסת בספקנות כלפי הידע של האדם אודות עצמו, כאשר, הוא אומר, "מה שהפסיכואנליזה, במיטבה, עושה זה לרפא אותך מהידע שלך אודות עצמך, ומהשאיפה שלך להכיר את עצמך בצורה קוהרנטית ונרטיבית. אתה יכול לשקם את התשוקות שלך רק אם אתה מאפשר לעצמך לא לדעת את עצמך".
קשה לומר שפיליפס הוא תאורטיקן ונראה שהוא איננו רוצה להיות כזה. באופן כללי יחסו אל התאוריה, הפסיכואנליטית ובכלל, הוא יחס מסויג: "הפסיכואנליזה איננה צריכה עוד הפשטות עמומות וסנטימנטליות, פרדיגמות חדשות או עדכונים רדיקליים, היא בסך הכל זקוקה לעוד משפטים טובים".
ברוך דב פוברסקי

קורות חייו

נולד בקלצק (אז בפולין, כיום בבלארוס). בהיותו בן שלושה חודשים עקרה משפחתו לברנוביץ, שם כיהן אביו כר"מ בישיבת אוהל תורה. בגיל עשר עלה ארצה עם משפחתו. עם בואו למד בישיבת "אור התלמוד" שעל-יד ישיבת היכל התלמוד בתל אביב ובאופן בלתי רשמי גם בישיבת "אחי תמימים" חב"ד בתל אביב, שם שימש אביו כר"מ ראשי. בזמן קיץ של שנת תש"ד למד בישיבת חברון. באותו זמן הוקמה ישיבת פוניבז' בבני ברק, ובקיץ של אותה שנה עבר ללמוד בישיבה, זמן קצר לאחר שאביו מונה לר"מ בה. למד בחברותא עם הרב אריה פינקל. בבחרותו התקרב לחזון איש ולרב יצחק זאב סולובייצ'יק מבריסק.
בשנת תשי"ד, זמן קצר לאחר נישואיו, מונה על ידי הרב יוסף שלמה כהנמן למגיד שיעור בישיבת פוניבז'. במשך השנים הוא כיהן כר"מ יחד עם הרב גרשון אדלשטיין והרב מרדכי שלמה ברמן, לצידם של ראשי הישיבה המבוגרים הרב שמואל רוזובסקי, הרב אלעזר מנחם מן שך ואביו. בנוסף הוא מסר בישיבה שיעורים בסדר קדשים לחבורת בחורים ואברכים.
לאחר פטירתם של שלושת ראשי הישיבה הוותיקים התגלע סכסוך בישיבת פוניבז'. על פי פסיקת בית הדין, החל הרב פוברסקי בחודש אייר ה'תש"ס באמירת "שיעור כללי" לבני הישיבה, ובכך הפך למעשה מר"מ לראש ישיבה, יחד עם הרב גרשון אדלשטיין.
מלבד שיעוריו בישיבת פוניבז' מוסר הרב פוברסקי שיעורי תורה באירועים שונים, כגון ירחי כלה בארץ ובעולם (במיוחד באירופה), כינוסים תורניים, ובישיבות נוספות הן מהחוג הליטאי והן מהספרדי והחסידי.
משנת תשנ"א הוא מוסר שיעור כללי מדי שבוע בישיבת באר אברהם של חסידות סלאנים.
בשנת ה'תשס"ו הקים יחד עם הרב אשר וויס ישיבה גדולה חסידית בירושלים בשם "דרכי תורה", במטרה לשלב בין סגנון הלימוד הליטאי להווי החסידי, בישיבה זו הוא מסר שיעור כללי מדי חודש.
במשך שנים סירב הרב פוברסקי לעסוק בתחומים פוליטיים. עם זאת, בכ"ו באב תשע"ב צורף כחבר למועצת גדולי התורה של דגל התורה.
למרות התנגדות רוב אנשי הזרם הליטאי לחסידות חב"ד, שומר הרב פוברסקי על יחסים טובים איתה. בשנת תש"ע הוא אירח בביתו את הרב יואל כהן, שלמד אצל אביו בישיבת תומכי תמימים בתל אביב. בשנת תשע"ד התראיין לשבועון כפר חב"ד וסיפר שהוא מקבל מדי שבוע שיחה מודפסת של רבי מנחם מנדל שניאורסון ומתרשם מגאונותו ומבקיאותו.
הרב פוברסקי הוא יושב ראש ועדת פרס לספרות תורנית בני ברק ויו"ר ועדת פרס תחרות חיבורים תורניים של מפעל הפיס.
מליסרון

היסטוריה

מליסרון הוקמה בשנת 1987 כחברה פרטית, והונפקה לראשונה בבורסה בבורסה לניירות ערך בתל אביב בחודש יולי 1992.
במשך 16 שנה שימש כמנכ"ל החברה תת-אלוף במיל' יוסי פרי. באוגוסט 2009 סיים פרי את תפקידו והמשיך לנהל את הקריון בקריית ביאליק. כעבור כשלושה שבועות, שם קץ לחייו.
לאחר שרכשה את חברת "בריטיש ישראל" המתחרה, נאלצה מליסרון, לפי הנחיות שקיבלה מהממונה על ההגבלים העסקיים, למכור חמישה מהקניונים שהחזיקה בבעלותה. בפברואר 2013 הודיעה מליסרון על כך שחתמה חוזים למכירתם של קניון רננים ברעננה וקניון סביונים ביהוד תמורת כמיליארד ש"ח, ובהמשך שנת 2013 מכרה את קניון עכו לקבוצת רוכשים שאורגנה על ידי חברת "אקסיום" (שפשטה רגל והכריזה על כינוס נכסים כשנה לאחר מכן ) ואת קניון הראל במבשרת האחרון נמכר תמורת כ 320 מיליון שקלים.
עד לעצם יום זה לא השלימה מליסרון את מכירת קניון עכו והראל ועדיין מנהלת ומחזיקה בהם.
בראשית 2014 עברו 19 קניוני מליסרון מיתוג מחדש לשם "קניוני עופר". סמלי הקניונים שונו כך שתופיע בהם דמות של עופר איילים.
מקס ומוזה

תקציר העלילה

עמיקם, משרור העמק, נוסע לטיול מסביב לעולם בחיפוש אחר השראה לשירים חדשים. בשביל שלא יגלו שהוא עזב, עוזריו מקס ומוזה נאלצים לשמור על זה בסוד ולבצע את העבודה שלו במקומו. בכל פרק הם עוברים חוויות חדשות, וכותבים שיר חדש. בסיום כל פרק רמי קלינשטיין מבצע שיר שונה.
נחל דומה

נַחַל דּוּמָה הוא נחל אכזב קצר בדרום שפלת יהודה, המהווה אחד מיובליו של נחל אדוריים.
ראשיתו של הנחל ברום של כ-600 מטרים מעל פני הים, למרגלות הכפר ח'רבת דומה שבדרום מערב הר חברון. יישוב זה זוהה בידי אוסביוס בחיבורו האונומסטיקון מתחילת המאה ה-4 לספירה עם דוּמָה המקראית שבהר חברון, ומכאן שמו של הנחל.
אפיקו של הנחל הוא בכיוון צפון מערב, והוא עובר בין הכפרים בית א-רוש א-תחתא ובית א-רוש אלפוקא, ממשיך בסמוך מדרום לח'רבת אם א-שקף, וחובר לנחל אדוריים בסמוך לסכר אדוריים.